臘日與守約同舍賞梅西湖
作者：王十朋
朝代：宋

paragraphs: 西湖處士安在哉，湖山如舊梅花開。
見花如見處士面，神清骨冷無纖埃。
不將時節較早晚，風味自是花中魁。
暗香和月入佳句，壓盡今古無詩才。
武林深處景益勝，十里眼界多瓊瑰。
北枝貪睡南枝醒，枝屨得得攙出來。
旅中茲游殊不惡，况有佳友銜清杯。
手折林間一枝雪，頭上带得新春回。